Faresignal for Merkel
Problemene tårner seg opp for kansleren, ett år før neste valg. Tidlig i 2015 sa tre av fire tyskere at Merkel gjorde en god jobb. I dag sier bare 44 prosent det samme.Da Merkel i fjor åpnet døren for 1,1 millioner flyktninger og migranter ble berømmet for sitt verdivalg og kåret henne til årets navn i ledende utenlandske aviser. Men mange velgere forlot henne. I stedet stemmer de på et parti som driver valgkamp på én sak: Innvandringskritikk. Merkel er under press hjemme, og i Europa. Hun vil stå i fokus når EU-lederne denne uken møtes i Slovakia. Alle ser til Merkel når EU skal stake ut kursen etter Brexit, løse flyktningkrisen og få orden på økonomien. Hun har ledet Europas stormakt i 11 år, lengre enn noen av de andre som møtes i Bratislava. Ingen i Europa har større makt. Men skal hun løse Europas kriser bør hun først klare å overbevise sine egne. Delstatsvalget i Mecklenburg-Vorpommern for en uke siden var nok et høyt og tydelig varsel, direkte adressert til Merkel. I Merkels bakgård i nordøst, der hennes egen valgkrets ligger, havnet hennes kristeligdemokratiske parti (CDU) på en ydmykende tredjeplass, etter det høyrepopulistiske Alternativ for Tyskland (AfD). For første gang har AfD fått flere stemmer enn CDU. Det er et alvorlig faresignal for Merkel, som allerede er svekket av intern strid med koalisjonspartner CSU i Bayern og deres leder Horst Seehofer, som er en skarp kritiker av Merkels åpne dør for flyktninger. Etter valgnederlaget sa Merkel at hun måtte gjenvinne folkets tillit. Valget i 2013 handlet om tillit. Merkel gikk gjennom valgkampen nesten uten å snakke politikk. Hun var landsmoderen og hun ba folk stole på henne. At hun kunne løse deres problemer. Strategien var vellykket den gang, men nå fungerer den ikke lenger. Tilliten er svekket. For vel ett år siden, før den store innvandringen, virket det opplagt at hun ville stille til gjenvalg i 2017. Men kunngjøringen er blitt utsatt flere ganger. Det skyldes uavklart indre uro i den kristeligdemokratiske leir.Over hele Europa hyller høyrepopulister AdFs fremgang. Førstekandidat Leif-Erik Holm mener dette kanskje er begynnelsen på slutten for Merkels tid som forbundskansler. AdF-leder Frauke Petry sier Merkel feller seg selv. Valgresultatet i øst er utvilsomt et varsel om misnøye og oppbrudd. Men det er altfor forhastet å avskrive Merkel. Hun har alltid vist styrke i motgang. Tyskerne har lenge likt hennes politiske håndverk, i form av en stødig pragmatisme. Rasjonelle beslutninger må fattes på grunnlag av fakta. Derfor liker Merkel problemer. Hun løser dem som om de skulle være matematiske oppgaver, med kjente og ukjente størrelser. Hun angriper de som bare har slagord og tilsynelatende enkle svar. - Hvis vi unngår dette og holder oss til sannheten, kommer vi til å vinne. Og vi kommer til å gjenvinne det aller viktigste vi trenger, folkets tillit, sa Merkel i Bundestag sist uke.AfD spiller effektivt på frykt, følelser og nostalgi. Innvandringskritikk er deres store sak og budskapet ble tatt vel i mot selv i Mecklenburg i nordøst, til tross for at dette er et av områdene i Tyskland med færrest innvandrere. Delstaten har bare tatt i mot 23 000 av totalt 1,1 som i fjor ankom Tyskland. Men også på riksplan blåser det en høyrepopulistisk vind. Alt tyder på at Alternativ for Tyskland vil bli sterkt representert i forbundsdagen i Berlin etter parlamentsvalget i 2017. AfD er nå representert i ni av delstatene og oppnår en landsomfattende oppslutning på om lag 12 prosent i meningsmålingene. Tysklands styrke i etterkrigstiden er politisk stabilitet. Det har lagt grunnlaget for sterk økonomisk vekst. Siden krigen har kristeligdemokratene (CDU/CSU) og sosialdemokratene (SPD) vekselvis styrt Tyskland, og etter 2013 har de regjert i koalisjon. Nå taper begge de store partiene oppslutning, mens opposisjonspartiene profiterer. AfD, som ble dannet før forrige valg, vokser raskest. Høyrepopulistiske partier er på fremmarsj i en rekke europeiske land og de vil prege europeisk politikk og valg i 2017. For første gang siden 2. verdenskrig vil det komme en sterk parlamentarisk opposisjon til høyre for de kristeligdemokratiske partiene CDU og CSU i det tyske parlamentet. I Frankrike leder Marine Le Pen fra Nasjonal Front på meningsmålingene foran presidentvalget. Det haster for konservative og sosialdemokratiske partier, kjernen i det liberale Europa, å finne gode svar på utfordringen fra ytre høyre.
Angela Merkel har sagt at hun elsker problemer. Da har hun mye å se frem til.